De to mennene ble pågrepet ved 18-tiden mandag kveld, etter at politiet hadde etterforsket saken siden skadeverket ble meldt mandag morgen.

– De to er pågrepet og siktet for grovt skadeverk på 22. juli-minnesmerket, sier politiadvokat Magnar Pedersen i Sør-Øst politidistrikt til NRK.

Det pågår en videre etterforskning, men det er ikke flere som er mistenkte i saken.

Avhøres i morgen

De to mennene er i tidlig 20-årene, opplyser politiadvokat Kjetil Langbakk til NRK.

– I kveld ransaker vi og gjør videre etterforskningsskritt, før de to mennene skal avhøres. Det er usikkert om det blir i kveld eller i morgen, sier Langbakk.

Dermed er det heller ikke kjent hvordan de to mennene stiller seg til siktelsen. Politiet vil heller ikke kommentere om de to er kjent fra tidligere, eller om de er en del av et høyreekstremt miljø.

Hakekorset var fjernet fra minnesmerket da krans og blomster ble lagt ned mandag kveld. Foto: Vibeke Buan

Hakekorset var laget gjennom en sjablong, som måtte ha blitt skåret ut og laget til før skadeverket skjedde.

Laster Twitter-innhold Kunne ikke laste innhold, men du kan gå til twittermeldingen.

Det var Tønsbergs Blad som første meldte at forbipasserende hadde tipset avisa om hærverket mandag morgen.

– Jeg er sjokkert og målløs. Dette er å vanære ofrene etter 22. juli, sier Fabian Wahl Sandvold, leder i AUF Vestfold.

Håper på en fin markering

Tønsberg kommune var raskt ute og fjernet malingen fra steinen.

Fabian Wahl Sandvold er leder av AUF i Vestfold. Foto: Privat

Det var over hundre fremmøtte på minnemarkeringen i Tønsberg klokken 19.00 mandag kveld.

– Det er viktig at vi er mange som støtter opp under de etterlatte og minnet av dem som ble drept. Vi må stå opp mot hatet, sier Wahl Sandvold.

Det er i dag åtte år siden 77 mennesker ble drept i terrorangrepene i regjeringskvartalet og på Utøya.

– Jeg hadde aldri trodd at det finnes mennesker som gjør slikt hjemme i Tønsberg, sier Wahl Sandvold som var ti år i 2011.

Det var svært mange som møtte opp til minnemarkeringen i Tønsberg mandag kveld. Foto: Vibeke Buan

Viktig å markere

Jonas Gahr Støre, leder av Arbeiderpartiet mener taggingen viser at det er viktig å ta avstand fra høyreekstreme holdninger.

– Det er sjokkerende, og jeg tenker særlig på de pårørende og etterlatte som opplever dette på denne dagen som har så mange vonde minner, sier Støre til NRK.

Støre mener derfor det fortsatt er like viktig å markere 22. juli.

– Det er flest hverdager i året, og på disse dagene er det mange som lever med smerte fra det som skjedde. De fortjener å bli sett og hørt, sier han.

Kunnskaps- og integreringsminister Jan Tore Sanner (H) reagerer også sterkt på hærverket.

«Denne motbydelige handlingen viser hvor viktig det er at vi fortsetter å markere 22. juli, og at vi hver dag står opp for demokrati og bekjemper alle former for ekstremisme», skriver han på Twitter.

Minnesmerket har stått ved Teie hovedgård, men ble flyttet til Minneparken ved Hotel Klubben i Tønsberg sentrum etter ønske fra Støttegruppen 22. juli avdeling Vestfold.